SHBA përballë tensioneve mes Kinës dhe Japonisë
Mosmarrëveshjet detare mes dy vendeve janë pjesë e programit të mandatit të dytë të administratës Obama
Marrëdhëniet mes Kinës dhe Japonisë po acarohen për shkak të ishujve në detin e Kinës Lindore, mbi të cilat kanë pretendime të dyja palët. Kjo mosmarrëveshje detare mund të ketë pasoja për programin e Presidentit Barack Obama për Azinë në mandatin e tij të dytë. Kohët e fundit, Japonia ka akuzuar se anijet dhe avionët e saj në rajon, janë vënë në shënjestër nga radarë kinezë. Kryeministri japonez Shinzo Abe e quajti incidentin të rrezikshëm, duke lënë të kuptohet se mund të sillte si rezultat një konflikt të armatosur nëse Kina e bënte përsëri një gjë të tillë. “Në një kohë kur po dukej se kishte shenja përmirësimi drejt bisedimeve mes Japonisë dhe Kinës, ky veprim i njëanshëm provokues i ndërmarrë nga kinezët është për të ardhur keq”. Pekini thotë se Japonia po intensifikon tensionet duke dërguar anije dhe avionë në zona mbi të cilat ka pretendime Kina. Ja c’thotë zëdhënësja e Ministrisë së Jashtme Hua Chunying. Analisti i Institutit Cato Justin Logan thotë se është një kohë e rrezikshme. Zoti Logan thotë se mosmarrëveshja po ushqehet nga nacionalizmi i të dyja palëve. Administrata e Presidentit Obama po përpiqet të ruajë status-quonë pa mbajtur anë. Sekretari i Shtetit John Kerry thotë se kjo është pjesë e sfidave të ndërlikuara me të cilat përballet Presidenti Obama në mandatin e dytë në zonën e Azi-Paqësorit. Ruth Wedgwood, në Fakultetin e Studimeve të Avancuara Ndërkombëtare të Universitetit Johns Hopkins thotë se ambicjet e Kinës në detin e Kinës Lindore dhe në detin e Kinës Jugore, i afrojnë fqinjët më të vegjël me Shtetet e Bashkuara. Zyrtarët amerikanë thonë se drejtimi i radarëve kinezë nga anijet japoneze e rrit rrezikun e një lëvizjeje të rrezikshme që mund të minojë marrëdhëniet dhe rritjen ekonomike në Azi-Paqësor.